Source: http://www.druckeria.ro/tag/csm-focsani/
Timestamp: 2020-04-06 05:14:44+00:00

Document:
csm focsani Archives - Druckeria
CH Poli, victorie în fața „lanternei roșii” și a unei tribune depopulate
Tribuna sălii „Constantin Jude”, la un meci din prima ligă de handbal. Fără alte comentarii… (Sursa: www.timisoreni.ro)
CH Poli a bifat sâmbătă după-amiază cel de-al treilea succes stagional. Băieții lui Pero Milosevic au învins, așa cum era deașteptat, ultima clasată CSM Focșani, o grupare ce pare să acuze în continuare șocul trecerii pragului Diviziei A spre Liga Națională. Nu a fost însă nici pe departe un antrenament cu public. Din două motive: pe de o parte moldovenii au încercat să își vândă cât mai scump pielea, iar pe de altă parte, publicul a cam lipsit.
Și vom începe cu acest ultim aspect, unul destul de neglijat în ultima perioadă. E clar, lipsa unor țeluri mai înalte sezoane la rând nu avea cum să păstreze sala arhiplină de pe vremea lui Costică Jude, Sandu Buligan, Folker sau Matei. mDar de aici până la a ajunge cu greu la un prag de 200 de privitori la un meci de Ligă Națională, e totuși cale lungă…
Revenind la meciul în sine, CH Poli și-a intrat mai greu în ritm, turându-se cu întârziere, precum un motor diesel. Trupa din Focșani conducea cu 5-2 după opt minute de joc, însă alb-violeții au revenit și au preluat în cele din urmă conducerea în minutul 19, (9-8) de unde nu au mai cedat cârma jocului.
CH Poli a condus în permanență pe parcursul reprizei a doua, chiar dacă desele fragmentări ale jocului au împiedicat-o să se distanțeze prea mult și săîși asigure un final lipsit de griji. După ce oaspeții s-au apropiat la trei goluri, elevii lui Milosevic au reușit în cele din urmă să refacă diferența de cinci goluri, care s-a consemnat și la ultima sirenă.
Principalul marcator pentru CH Poli a fost veteranul Mihai Timofte, autor a 11 goluri. L-au urmat Lasica 9, Pejovic 3, Chikovani 3, L. Ștefan 2, Grigoraș 2 și Leordean 1. De partea cealaltă, pentru Focșani, Robert Năstăsie a marcat de 9 ori.
„Tot respectul pentru echipa din Focșani, care a venit și a jucat handbal până în ultimul moment. În același timp, trebuie să fim realiști, nu suntem în luptă directă cu ei, avem obiective diferite. Ne dorim să jucăm bine contra echipelor cu care suntem în luptă directă pentru play-off. Prefer să jucăm mai modest, mai reținut, dar să câștigăm trei puncte, decât să avem o prestație extraordinară și să pierdem la un gol, cum s-a întâmplat de atâtea ori în trecut. E firesc să existe și tensiune într-un meci oficial. Ne-am dorit victoria foarte mult și am vrut ca ea să fie cât mai facilă. Probabil și din acest motiv, ne-am dorit să începem foarte bine, n-am reușit, iar apoi când am încercat să revenim, nu ne-a ieșit jocul. De aici și tensiunea. E bine că am fost lucizi până la final”, a declarat golgheterul de ieri al lui CH Poli, Mihai Timofte.
„Îmi pare rău că nu am reușit să profităm de avantajul pe care l-am avut în prima parte a jocului. Ulterior, prin niște greșeli ale noastre, am lăsat culoare care n-ar fi trebuit să apară. Cu 4-5 lovituri de la 7 metri ratate, s-a ajuns la acest rezultat. Încă ne acomodăm cu aerul tare al primei ligi. Cu o gândire pozitivă și cu două-trei plombe, dacă reușim, să arătăm mai bine din iarnă”, a concluzionat Viorel Cojocaru, antrenorul echipei din Focșani, oraș aflat în premieră pe prima scenă handbalistică a țării.
Filed Under: Handbal, Stire de ultima ora Tagged With: ch poli, constantin jude, csm focsani, liga nationala, mihai timofte, viorel ciubotaru
CH Poli primește vizita „lanternei” CSM Focșani: „Trebuie să pregătim meciul cu maximă seriozitate”
CH Poli va disputa sâmbîtă un meci la prima vedere accesibil, la sala „Constantin Jude”. Oaspeții alb-violeților vor fi cei de la CSM Focșani, formație nou-promovată în Liga Națională, și care după cinci etape scurse din actualul sezon ocupă ultimul loc în clasament, fără punct acumulat și având cel mai ineficient atac (115 goluri marcate) și cea mai permeabilă defensivă (169 de goluri primite).
Deși jocul pare la îndemâna alb-violeților, care își mai pot trece în cont trei puncte importante înaintea dificilei confruntări de la Vaslui, antrenorul secund al lui CH Poli, Attilla Horvath, spune că și jocul cu nou-promovata din Moldova trebuie tratat cu maximă seriozitate.
„Teoretic, pare o partidă mai ușoară, dar toate meciurile sunt grele. În Liga Națională, toate echipele, mai ales cele care au promovat, vin cu ambiție. Își doresc să demonstreze că își merită locul în prima ligă, iar din acest punct de vedere, trebuie să pregătim cu maximă seriozitate toate meciurile. Pornind de la cel de acasă cu Focșani, care poate fi și un test înaintea joului din deplasare de la Vaslui, care se anunță foarte important pentru noi, pentru viitorul echipei în play-off”, a spus Horvath.
Fostul jucător al Politehnicii de la finele anilor 90, actualmente asistent al „principalului” Pero Milosevic, a vorbit și despre atmosfera din lot de după eșecul de săptămâna trecută, de pe terenul campioanei Minaur Baia Mare.
„Atmosfera e așa cum ar trebui să fie în sportul de performanță. Noi ne dorim să câștigăm fiecare meci. La Baia Mare, din păcate, nu s-a putut. Minaur a câștigat anul trecut titlul. Acolo mergi să joci handbal, iar dacă poți să și câștigi, e ok. Noi am jucat cât am putut mai bine, cred că nu am făcut un joc slab. Au fost și unele decizii ale arbitrilor care ne-au dezavantajat, dar nu trebuie să dăm vina strict pe arbitri, pentru că am greșit și noi destul de mult”, a mai spus Horvath.
Ideea că meciul cu CSM Focșani nu e atât de ușor pe cât o arată calculele hârtiei e susținută și de tânărul Demis Grigoraș.
„Din experiența pe care o am, e adevărat, mai mică, dacă nu tratăm cu seriozitate meciul cu CSM Focșani, putem pierde. Suntem handbaliști profesioniști, pentru asta suntem plătiți și trebuie să jucăm handbal. Că vom câștiga la un gol diferență sau la zece, important e ca toate cele trei puncte să rămână la Timișoara. Atmosfera e bună, se lucrează foarte bine la antrenamente”, a spus Grigoraș.
Partida CH Poli Timișoara – CSM Focșani va avea loc mâine, de la ora 17, la sala „Constantin Jude”. Meciul va fi arbitrat de cuplul vâlcean Dănuleț – Iordache.
Filed Under: Handbal, Stire de ultima ora Tagged With: attilla horvath, ch poli, constantin jude, csm focsani, demis grigoras, liga nationala

References: CSM 
 csm 
 CSM 
 CSM 
 CSM 
 CSM 
 CSM 
 csm